P6_TA(2007)0170

Alan Johnston újságíró gázai elrablása

Az Európai Parlament 2007. április 26-i állásfoglalása Alan Johnston újságíró gázai elrablásáról

Az Európai Parlament,

- tekintettel eljárási szabályzata 115. cikkének (5) bekezdésére

A. mivel a BBC tudósítóját, Alan Johnstont 2007. március 12-én fegyveresek rabolták el Gáza városban, amikor hazaindult a munkából, és tartózkodási helye azóta is ismeretlen;

B. mivel Johnston úr az egyre növekvő erőszak ellenére három éve tartózkodik Gázában éppen azért, hogy a külvilágot az ottani eseményekről tájékoztassa;

C. mivel az emberrablást a palesztin médiaközösség, a közvélemény és pártállásuktól függetlenül a politikusok is elítélték, és most a tudósító azonnali szabadon bocsátását, illetve az emberrablások beszüntetését követelik, ezzel bizonyítva, hogy a helyi lakosság milyen nagyra becsülte Johnston úr munkáját;

D. mivel Mahmúd Abbász, a Palesztin Nemzeti Hatóság elnöke nyilvánosan megerősítette, hogy megbízható bizonyítékkal rendelkeznek arra nézve, hogy Johnston úr még életben van és biztonságos körülmények között tartják őt fogva, illetve arról is van értesülésük, hogy melyik csoport felelős a fogvatartásáért;

E. mivel még egyetlen csoport sem vállalt felelősséget Johnston úr elrablásáért, amelyet Abbász elnök és a legfontosabb palesztin mozgalmak vezetői is elítéltek;

F. mivel a Bizottság az Újságírók Védelmére nevű szervezet, a Riporterek Határok Nélkül és a Nemzetközi Újságíró Szövetség (IFJ) szerint 2005 augusztusa óta 15 újságírót raboltak el a Gázai övezetben, és világszerte naponta újságírók ezreit fenyegeti az elrablás, erőszak és megfélemlítés veszélye;

G. mivel a BBC-re továbbra is jogosan úgy tekintenek, mint a világ egyik vezető műsorszórójára, amelynek tudósításai a pártatlanság, az objektivitás és a méltányosság értékeit szem előtt tartva készülnek;

H. mivel a sajtószabadság kiemelt fontossággal bír a demokrácia, az emberi jogok és alapvető szabadságok tiszteletben tartása szempontjából, hiszen alapvető szerepet játszik a vélemények és meggyőződések szabad kinyilvánításának biztosításában, illetve hozzájárul ahhoz, hogy az emberek részt vehessenek a demokratikus folyamatokban;

1. követeli, hogy Johnston urat sértetlenül, azonnal és feltétel nélkül bocsássák szabadon és helyezzék biztonságba;

2. e nehéz időkben együtt érző támogatásáról biztosítja Johnston úr családját, kollégáit és a BBC vezetőségét, akik fáradhatatlanul azon munkálkodnak, hogy megnyerjék a közvélemény és a politikai élet támogatását a tudósító szabadon bocsátásához;

3. tiszteletét fejezi Johnston úr kiemelkedő újságírói múltja előtt, amelyből 16 évet töltött a BBC-nél és az utolsó hármat a Gázai övezetben, ahol ő volt az egyetlen jelentősebb médiaszervezetnek dolgozó, állandó külföldi tudósító;

4. szolidaritásáról biztosítja a Nemzetközi Újságíró Szövetséget és tagszervezeteit, többek között a Palesztin Újságírók Szakszervezetét azon erőfeszítésükben, amellyel Johnston úr kiszabadításán fáradoznak, illetve amellyel a független újságírókat érő fenyegetések felszámolása ellen irányuló globális kötelezettségvállalásért küzdenek; e tekintetben emlékeztet a Nemzetközi Újságíró Szövetség felhívására, amelyet 197 európai parlamenti képviselő aláírásával 2007. április 19-én juttattak el a Palesztin Nemzeti Hatóság vezetőihez;

5. felhívja a Palesztin Nemzeti Hatóságot, hogy kettőzze meg Johnston úr mielőbbi szabadon engedése érdekében tett erőfeszítéseit, biztosítsa, hogy a Gázában tartózkodó újságírók szabadon és az elrablás vagy bántalmazás veszélye nélkül végezhessék munkájukat, továbbá biztosítsa, hogy az újságírók és más civilek elleni támadásokat alaposan kivizsgálják és a felelősöket bíróság elé állítsák;

6. felhívja az Európai Bizottság Gázai övezetnek és Ciszjordániának technikai segítséget biztosító irodáját, az EU-tagállamok diplomáciai képviseleteit és a közös kül- és biztonságpolitikai (KKBP) főképviselőt, hogy fokozzák és koordinálják Johnston úr kiszabadítása érdekében tett erőfeszítéseiket, illetve a Palesztin Nemzeti Hatóság ilyen irányú erőfeszítéseit is támogassák;

7. elítéli ezt és az újságírás szabad gyakorlása, illetve a véleménynyilvánítás szabadsága ellen elkövetett erőszak és megfélemlítés minden más formáját; hangsúlyozza, hogy az Egyesült Nemzetek Biztonsági Tanácsának 2006. december 23-án egyhangúlag elfogadott S/RES/1738 (2006) határozatának megfelelően a nyílt és demokratikus társadalom, illetve a béke felé vezető út irányában elkötelezetteknek mindenütt prioritásként kell kezelniük az újságírók biztonságát;

8. utasítja elnökét, hogy továbbítsa ezt az állásfoglalást a Tanácsnak, a Bizottságnak, a KKBP főképviselőjének, a tagállamok kormányainak és parlamentjeinek, a Palesztin Nemzeti Hatóság elnökének, a Palesztin Törvényhozó Tanácsnak és az ENSZ főtitkárának.

--------------------------------------------------